Girars de Myon, escuier, leutenant de noble homme monss. Guillame le Bastart de Poitiers, cheualiers, bailliz du contez de Bourgoigne, au préuost d’Arbois que ores est et que par le temps avenir sara ou à son leutenant, et à touz autres sergant et officiers du dit leu, et à chescun de vous, salut. A la supplicaciun et requeste des proudomes escheuins et de toute la communaltey d’Arbois faicte à mess. dou consoil de ma très redoubtée dame, madame la contesse de Flandres et de Bourgoigne, estant à Salins, le mardi apprès feste saint Andrey, apostre, [F° xlviiij, r°] per l’ordenance et exprest commandement de mes dit signours faite à moy, je vous mande et per ces présentes lettres commende que vous dès ores en auant ne gaigier, ne soffrez gaigier aucunement les habitant de la ville d’Arbois d’aucunes bestes, quelles qu’elles soient, per quelque personne qui les vuille gaigier ou faire gaigier se ensi est que l’on puisse trouez autres gaiges vaillant la somme d’argent ou ce pourquoy l’on voudra gaigier. Et se per deffaut d’autres biens conuieigne gaigier des bestes, je vuil et ordene queles dictes bestes ne soient, ne doigent estre prises, berrées, empêchiés ne détenues aucunement tanque le jeudi veille du merchiez d’Arbois qu’est le vanredi, aquel merchiez les dictes bestes ensi gaigies seront et deuront estre vendues vénalment, selon la costume du leu. Et ou caux que cilx que gaigiez les aurat ne les exploite et vent à celluy jour de merchiez, li gaigement per celle foy sara nuulx de luy et seront rendues les bestes toutes despechies à celluy que gaigiez en estoit. Sy vous mande à vous préuost dessus diz et tous autres officiers du dit leu d’Arboix que ceste dicte ordenance et commandement vuillois tenir et garder, faire tenir fermement à touz jours, senz y faire le contraire acunement, en tant come vous vous pouhez meffaire enuers ma dicte dame, mande et commande à touz les subget de ma dicte dame, [F° xlviijj, v°] prie et requier touz autres, que en façant les chouses deuant dictes dont vous auez et baille auctoritez et puissance et ès apertenences, vous obaïssent et entendent diligament, donnent confort et aide, se mestier vous est, et il en sont requis. Donné à Salins le mardi dessus diz l’an mccclx et quinze, et soient rendues cex lettres ès escheuins d’Arbois, et retenant copie que la voudra avoir. [Enssin signié: G. Brenier].